En 82-årig mand, der bor på et plejehjem i Randers, var havnet i Nordjylland, hvor han forsøgte at køre ind på et militært område.

En 82-årig mand fra Randers-området forsøgte fredag eftermiddag at køre ind på Hvorup Kaserne ved Nørresundby. Det militære personale på området fik dog stoppet manden, inden han kørte ind på området, og bagefter tilkaldte de politiet. Ifølge vagchefen hos Nordjyllands Politi bor manden på et plejehjem i Randers. - Det viser sig, at han ikke har kørt bil i to år. Han virker helt konfus, og kan ikke finde tilbage til Randers. Derfor tør vi heller ikke lade ham køre videre, siger vagtchef Per Jørgensen fra Nordjyllands Politi. Politiet ved ikke, hvordan manden er kommet i besidelse af en bil, eller om han skulle have et ærinde i Nordjylland. - Heldigvis kom ingen til skade. Men vi ved ikke, hvordan han er kommet herop. Vi er ved at finde ud af, hvad vi skal gøre nu, og vi har kontakt med nogle sociale myndigheder, oplsyer vagtchefen.